**Obyčajné pripomienky k zákonu č. 245/2008 Z.z. o výchove a vzdelávaní**

**(školský zákon) a o zmene a doplnení niektorých zákonov**

§ 3 písm. h)

V § 3 sa v písm. h) nahrádza slovné spojenie „h) výchovného poradenstva podľa § 130,“ za slovné spojenie „h) podpory procesu výchovného pôsobenia podľa § 130“.

 **Výchova a vzdelávanie podľa tohto zákona sú založené na princípoch**

**...**

**h) podpory procesu výchovného pôsobenia podľa § 130,**

...

Odôvodnenie:

Pojem výchovné poradenstvo je používaný v rámci predkladaného zákona v rôznych významoch (viď. § 3 sa v písm. h) a § 131 ods. (2) písm. c)). Preto pre ujasnenie používaných pojmov navrhujeme používať slovné spojenie „proces výchovného pôsobenia“ pre odborné činnosti v systéme poradenstva a prevencie.

§ 130 ods. (2)

V § 130 sa v ods. (2) nahrádza slovo „aj“ za slovné spojenie „deťom a žiakom,“.

**(2) Poradenská činnosť sa poskytuje deťom a žiakom, zákonným zástupcom detí alebo žiakov, zástupcom zariadenia, pedagogickým zamestnancom alebo odborným zamestnancom.**

Odôvodnenie:

Navrhuje vymenovať všetky cieľové skupiny poradenskej činnosti v jednom odseku a tým sprehľadniť cieľové skupiny poradenskej činnosti.

§ 130 ods. (8)

V § 130 sa do ods. (8) dopĺňa slovo „písomného“.

**(8) Ministerstvo školstva na základe písomného podnetu preskúma osobný spis dieťaťa vedený v zariadení poradenstva a prevencie, návrh na vzdelávanie dieťaťa so špeciálnymi výchovno-vzdelávacími potrebami alebo žiaka so špeciálnymi výchovno-vzdelávacími potrebami, správu z diagnostického vyšetrenia a písomné vyjadrenie zariadenia poradenstva a prevencie, a vydá písomné stanovisko, ktoré doručí zákonnému zástupcovi dieťaťa alebo žiaka alebo zástupcovi zariadenia, príslušnému zariadeniu poradenstva a prevencie, riaditeľovi školy alebo riaditeľovi školského zariadenia, ktorý rozhoduje o prijatí dieťaťa alebo žiaka a Štátnej školskej inšpekcii.**

Odôvodnenie:

Navrhujeme ujasniť o aké podnety sa môže jednať, čo môže byť v dokumentácii zverejnené... v súlade s dodržiavaním zákona o ochrane osobných údajov.

§ 131 ods. (1)

V § 131 sa v ods. (1) nahrádza slovné spojenie „výchovného poradenstva“ za slovné spojenie „procesu výchovného pôsobenia“

**(1) Odborná činnosť podľa § 130 ods. 1 sa uskutočňuje v súlade s výkonovými a obsahovanými štandardmi procesu výchovného pôsobenia prostredníctvom podporných úrovní**

Odôvodnenie:

Pojem výchovné poradenstvo je používaný v rámci predkladaného zákona v rôznych významoch (viď. § 3 sa v písm. h) a § 131 ods. (2) písm. c)). Preto pre ujasnenie používaných pojmov navrhujeme používať slovné spojenie „proces výchovného pôsobenia“ pre odborné činnosti v systéme poradenstva a prevencie.

§ 132 ods. (1)

V § 132 sa v ods. (1) vypúšťa slovo „vzdelávacieho“ a pridávajú sa slová „intelektuálneho, psychického, sociálneho“

**(1) Centrum poradenstva a prevencie poskytuje činnosti podpornej úrovne tretieho stupňa a štvrtého stupňa deťom a žiakom najmä v oblasti ich osobnostného, intelektuálneho, psychického, sociálneho a kariérneho rozvoja.**

Odôvodnenie:

Slovné spojenie „vzdelávací vývin“ je veľmi nezvyčajné, na základe vzdelávania a výchovného pôsobenia sa deti rozvíjajú osobnostne, sociálne, intelektuálne, vedomostne... Preto navrhujeme nahradiť netradičné slovné spojenie za zrozumiteľnejšie a používanejšie slovné spojenia podľa zámeru predkladateľa zákona.

§ 133 ods. (2)

V § 133 sa v ods. (2) nahrádza slovné spojenie „výchovného poradenstva“ za slovné spojenie „procesu výchovného pôsobenia“.

V § 133 sa do ods. (2) pridáva slovné spojenie „vo forme vyhlášky ministerstva školstva“.

**(2) Výkonové a obsahové štandardy procesu výchovného pôsobenia, ktoré určujú odborné činnosti jednotlivých stupňov podporných úrovni, vydáva a zverejňuje na svojom webovom sídle ministerstvo školstva vo forme vyhlášky ministerstva školstva.**

Odôvodnenie:

Pojem výchovné poradenstvo je používaný v rámci predkladaného zákona v rôznych významoch (viď. § 3 sa v písm. h) a § 131 ods. (2) písm. c)). Preto pre ujasnenie používaných pojmov navrhujeme používať slovné spojenie „proces výchovného pôsobenia“ pre odborné činnosti v systéme poradenstva a prevencie.

Tiež navrhujeme pridať v akej forme ministerstvo vydá výkonové a obsahové štandardy tak, aby ich naplnenie bolo „vymožiteľné“.

§ 152 písm. b)

V § 152 písm. b) sa pridáva slovné spojenie „rizikovému správaniu a“

**§ 152**

**Bezpečnosť a ochrana zdravia vo výchove a vzdelávaní**

**Školy a školské zariadenia sú pri výchove a vzdelávaní v škole, pri činnostiach priamo súvisiacich s výchovou a vzdelávaním a pri poskytovaní služieb povinné**

**a) prihliadať na základné fyziologické potreby detí a žiakov,**

**b) vytvárať podmienky na zdravý vývin detí a žiakov a na predchádzanie rizikovému správaniu a sociálnopatologickým javom,**

**c) zaistiť bezpečnosť a ochranu zdravia detí a žiakov,**

**d) poskytnúť nevyhnutné informácie na zaistenie bezpečnosti a ochrany zdravia detí a žiakov,**

**e) viesť evidenciu školských úrazov detí a žiakov, ku ktorým prišlo počas výchovno-vzdelávacieho procesu a pri činnostiach organizovaných školou; pri vzniku školského úrazu vyhotoviť záznam o školskom úraze.**

Odôvodnenie:

Navrhujeme doplniť rizikové správanie, ktoré sa viaže na konkrétne dieťa alebo žiaka a jeho rozhodnutie konať spôsobom, ktoré ho ohrozuje (napríklad zneužívanie návykových látok). Sociálnopatologiké javy zahŕňajú viaceré negatívne javy a správanie ľudí, ktoré ohrozujú iných (napríklad šikanovanie, nezamestnanosť).